## Pravilnik o provođenju obveznog označavanja i registracije goveda

### NN 99/2007 (1.10.2007.), Pravilnik o provođenju obveznog označavanja i registracije goveda

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2943**

Na temelju članka 35. stavka 9. i 13. Zakona o veterinarstvu (»Narodne novine«,
broj 41/07) te članka 4. stavka 3. Zakona o stočarstvu (»Narodne novine«, broj
70/97, 36/98, 151/03 i 132/06), ministar poljoprivrede, šumarstva i vodnoga
gospodarstva donosi

## PRAVILNIK

### O PROVOĐENJU OBVEZNOG OZNAČAVANJA I REGISTRACIJE GOVEDA

I. OPĆE ODREDBE

*Područje primjene*
Članak 1.

(1) Ovim se Pravilnikom propisuje način i postupak označavanja i registracije
goveda, označavanje uvezenih goveda, te registracija goveda u slučaju
premještanja, oblik i sadržaj Registra goveda na gospodarstvu (u daljnjem
tekstu: RGG), Jedinstvenog registra goveda (u daljnjem tekstu: JRG) i drugih
evidencija te Putnog lista za goveda (u daljnjem tekstu: Putni list) i drugih
obrazaca, oblik, izgled i sadržaj ušne markice za goveda, narudžbu i dobavljanje
ušnih markica, te način postupanja s ušnom markicom u slučaju gubitka, uginuća
ili klanja goveda, prava i obveze označavatelja te Hrvatskoga stočarskog centra
(u daljnjem tekstu HSC) na području označavanja i registracije goveda, nadzor
nad provedbom ovoga Pravilnika i mjere u slučaju postupanja protivnog odredbama
ovoga Pravilnika.
(2) Ovaj Pravilnik utvrđuje zahtjeve za označavanjem i registracijom goveda, ne
dovodeći u pitanje provedbu posebnih propisa donesenih u svrhu suzbijanja i
iskorjenjivanja bolesti goveda.

*Svrha obveznog označavanja i registracije goveda*
Članak 2.

(1) Radi provedbe mjera za zaštitu zdravlja životinja i ljudi od zaraznih i
nametničkih bolesti, kontrole prometa domaćih životinja te praćenja sljedivosti
proizvoda životinjskog podrijetla, uzgojno selekcijskog rada u govedarstvu,
ostvarivanja prava na novčane poticaje i prikupljanja statističkih podataka, sva
goveda u Republici Hrvatskoj moraju se označiti u skladu s odredbama ovoga
Pravilnika.
(2) Svako govedo u Republici Hrvatskoj mora biti označeno i upisano u JRG i RGG,
a svako premještanje goveda mora se evidentirati u JRG na način koji u svako
doba omogućuje utvrđivanje identiteta goveda i gospodarstva na kojem je govedo
rođeno, kao i sve posjednike kod kojih odnosno gospodarstva na kojima je govedo
boravilo.

*Pojmovnik*
Članak 3.

Za potrebe ovoga Pravilnika primjenjuju se sljedeći pojmovi:
*1. Dobavljači ušnih markica* – pravne ili fizičke osobe, koje su upisane u
evidenciju dobavljača ušnih markica;
*2. Gospodarstvo* – svaki objekt ili u slučaju držanja životinja na otvorenom,
svako mjesto smješteno unutar područja Republike Hrvatske na kojem domaće
životinje povremeno ili trajno borave i/ili se uzgajaju i drže;
*3. Govedo* – svaka životinja vrste Bovine;
*4. Hrvatski stočarski centar* – ovlaštena pravna osoba kojoj Uprava povjerava
poslove vođenja JRDŽ;
*5. Jedinstveni identifikacijski broj gospodarstva* (u daljnjem tekstu: JIBG) –
broj koji za svako gospodarstvo upisano u Registar farmi dodjeljuje ovlaštena
pravna osoba. Jednom dodijeljeni JIBG je nepromjenjiv;
*6. Jedinstveni registar domaćih životinja* (u daljnjem tekstu: JRDŽ) – temeljna
baza podataka o domaćim životinjama (goveda, konji, svinje ovce i koze),
gospodarstvima i posjednicima u Republici Hrvatskoj koju vodi HSC u elektronskom
obliku;
*7. Jedinstveni registar goveda* – temeljna baza podataka o svim označenim
govedima u Republici Hrvatskoj i sastavni je dio JRDŽ;
*8. Jedinstveni životni broj* (u daljnjem tekstu: JŽB) – identifikacijski broj
svake pojedine životinje koji omogućuje njenu identifikaciju te je povezuje s
JIBG-om na kojem je rođena, kao i svim gospodarstvima na kojima je boravila;
*9. Klaonica* – objekt odobren za klanje životinja kojem je dodijeljen poseban
broj;
*10. Obvezna dokumentacija* – svi obrasci propisani ovim Pravilnikom;
*11. Ovlaštena veterinarska organizacija* – pravna osoba, ovlaštena od Uprave za
veterinarstvo (u daljnjem tekstu: Uprava), koja provodi, organizira i kontrolira
označavanje i registraciju označavanja te registraciju prometa životinja u JRDŽ
u skladu s odredbama ovoga Pravilnika;
*12. Označavatelj* – pravna ili fizička osoba koja obavlja označavanje i
registraciju goveda u skladu s odredbama ovoga Pravilnika;
*13. Označena životinja* – govedo koje je označeno na način propisan odredbama
ovoga Pravilnika;
*14. Ponovno označavanje* – postupak kojim se govedo, koje je izgubilo ušnu markicu,
ponovno označava na način propisan odredbama ovoga Pravilnika;
*15. Posjednik* – bilo koja fizička ili pravna osoba koja je kao vlasnik, korisnik
ili čuvar izravno odgovorna za zdravlje i dobrobit životinje te se brine za nju
trajno ili privremeno, uključujući za vrijeme prijevoza ili stavljanja u promet;
*16. Prijevoznik* – svaka fizička ili pravna osoba koja obavlja prijevoz životinja
prijevoznim sredstvom;
*17. Potvrda o označavanju* – dokument koji posjednik goveda dobiva za označeno
govedo, izdaje se jedanput za pojedinu životinju i služi kao dokaz o njenom
identitetu, te prati životinju u prometu do 28-og dana starosti. Sastavni dio
Potvrde o označavanju je Privremeni putni list;
*18. Promet* – svako premještanje živih goveda;
*19. Putni list* – dokument koji se ispisuje iz JRG nakon označavanja i
registracije goveda, a sadrži podatke o govedu, gospodarstvu i eventualnim
gospodarstvima na kojima je govedo ranije boravilo te posjedniku, a prati
životinju u prometu;
*20. Registar farmi* – temeljna baza podataka o svim gospodarstvima na kojima se
drže domaće životinje u Republici Hrvatskoj i sastavni je dio JRDŽ;
*21. Registracija goveda* – upis označenog goveda u RGG i JRG;
*22. Registracija premještanja goveda* – upis o premještanju goveda
(odlasku/dolasku) u RGG i JRG;
*23. Sabirni centar* – svaki objekt i sabiralište u kojima se grupiraju životinje
podrijetlom s različitih gospodarstava za pošiljke životinja namijenjenih
trgovini radi izvoza, a ima status gospodarstva;
*24. Sajam* – svako mjesto na koje se dovode životinje s različitih gospodarstava
radi trgovine u unutarnjem prometu Republike Hrvatske i koje je registrirano kod
Uprave, te ima status gospodarstva;
*25. Trgovac* – svaka fizička ili pravna osoba koja kupuje i prodaje životinje iz
komercijalnih razloga, izravno ili neizravno, te ima redovan promet životinjama
i u roku od najviše 30 dana proda životinje koje kupi ili premjesti iz
prvobitnog prostora u drugi prostor, koji nije u njegovom vlasništvu te ima
status gospodarstva;
*26. Uprava za veterinarstvo* – ustrojstvena jedinica Ministarstva poljoprivrede,
šumarstva i vodnoga gospodarstva (u daljnjem tekstu: Ministarstvo).

II. OZNAČAVANJE GOVEDA

*Odgovornost za označavanje goveda*
Članak 4.

(1) Za pravilno i pravovremeno označavanje goveda odgovoran je posjednik goveda.
(2) Ukoliko se životinja izgubi ili je ukradena, posjednik je dužan u roku od 3
dana izvijestiti ovlaštenog/službenog veterinara ili državnoga veterinarskog
inspektora.

*Ovlaštenje za označavanje goveda*
Članak 5.

(1) Označavanje goveda u skladu s odredbama Zakona o veterinarstvu i ovoga
Pravilnika obavljaju pravne ili fizičke osobe i to:
1. Posjednici goveda,
2. Ovlaštene veterinarske organizacije,
3. Veterinarske službe,
4. HSC.
(2) Označavateljima iz stavka 1. ovoga članka HSC dodjeljuje šifru označavatelja.
(3) Posjednici jedino na vlastitom gospodarstvu mogu označavati goveda ako su
osposobljeni za označavanje.
(4) Program osposobljavanja iz stavka 3. ovoga članka odobrava Uprava.
(5) Podaci o posjednicima iz stavka 3. ovoga članka, ovlaštenima od Uprave,
upisuju se u JRG.

*Sustav označavanja i registracije goveda*
Članak 6.

Sustav označavanja i registracije goveda sadrži:
– ušne markice kojima se označava svako govedo,
– Putni list za goveda,
– Registar goveda na gospodarstvu,
– računalnu bazu podataka.

*Vrijeme i način označavanja goveda*
Članak 7.

(1) Tele mora biti označeno najkasnije do 20-og dana starosti odnosno prije
otpreme s gospodarstva, ako se otprema prije 20-og dana starosti.
(2) Goveda moraju biti označena ušnom markicom, koja se mora staviti na oba uha.
(3) Obje ušne markice moraju imati isti JŽB koji omogućuje identifikaciju svake
pojedine životinje i gospodarstva na kojem je rođena.
(4) JŽB goveda sastoji se od dvoslovne oznake za Republiku Hrvatsku (HR) i
deseteroznamenkastog neponovljivog broja.
(5) Po označavanju goveda, označavatelj iz članka 5. ovoga Pravilnika ispunjava
Potvrdu o označavanju na obrascu iz Priloga II. ovoga Pravilnika.
(6) Zabranjeno je uklanjanje ili mijenjanje ušnih markica i oznaka na njima
protivno odredbama ovoga Pravilnika.

*Označavanje goveda uvezenih iz država koje nisu članice Europske unije*
Članak 8.

(1) Sva goveda uvezena iz država koje nisu članice Europske unije i na kojima su
obavljene kontrole utvrđene Pravilnikom o načinu obavljanja
veterinarsko-zdravstvenog pregleda i kontrole živih životinja u prometu preko
granice Republike Hrvatske (»Narodne novine«, broj 147/04) te ostaju na području
Republike Hrvatske radi tova ili rasploda moraju se označiti u skladu s
odredbama ovoga Pravilnika na odredišnom gospodarstvu u roku od 20 dana od dana
uvoza, a najkasnije prije napuštanja gospodarstva.
(2) Označavanje uvezenih goveda iz država koje nisu članice Europske unije
obavljaju ovlaštene veterinarske organizacije koje su dužne, najkasnije u roku
od 7 dana od dana provedenog označavanja, odnosno prije otpreme iz karantenskog
objekta na drugo mjesto, upisati podatke o uvezenim govedima u JRG u skladu sa
stavkom 3. ovoga članka.
(3) Ovlaštena veterinarska organizacija mora u JRG, a posjednik uvezenog goveda
u RGG upisati izvornu identifikacijsku oznaku države iz koje je govedo uvezeno
te podatke iz prateće veterinarske dokumentacije u skladu s člankom 12. stavkom
7. točkom 1. podtočkama a) do d) ovoga Pravilnika i sljedeće podatke:
– identifikacijsku oznaku gospodarstva ili ime/naziv gospodarstva s kojeg govedo
dolazi,
– datum uvoza u Republiku Hrvatsku i JŽB u skladu s člankom 7. stavkom 4. ovoga
Pravilnika,
– JŽB majke, ako je poznat.

*Uvoz goveda bez potrebe ponovnog označavanja*
Članak 9.

(1) Uvezena goveda ne moraju se ponovno označiti ako:
1. su namijenjena klanju, a:
a) odredišno gospodarstvo je klaonica na području Republike Hrvatske i životinja
se zakolje u roku od 20 dana od dana uvoza;
b) uvezena životinja iz Europske unije je otpremljena u klaonicu i odgovorna
osoba u navedenom objektu dostavi Putni list HSC-u.
2. se uvoze iz država članica Europske unije pod sljedećim uvjetima:
a) govedo mora biti označeno na propisan način;
b) govedo mora pratiti Putni list, izdan u državi iz koje govedo dolazi;
c) iz prateće propisane veterinarske dokumentacije mora biti razvidan datum
dolaska goveda u Republiku Hrvatsku.
(2) Ovlaštena veterinarska organizacija zaprimljene putne listove uvezenih i
registriranih goveda iz država članica Europske unije, po upisu podataka u JRG,
dostavlja HSC-u, koji ih vraća nadležnom tijelu države uvoza.
(3) Osim podataka iz članka 12. stavka 7. točke 1. ovoga Pravilnika u JRG se
moraju upisati i sljedeći podaci:
– identifikacijska oznaka gospodarstva odnosno ime i prezime/naziv posjednika te
adresa gospodarstva s kojeg govedo dolazi,
– datum dolaska goveda na odredišno gospodarstvo u Repub­lici Hrvatskoj.
(4) Svako govedo uvezeno iz države članice Europske unije zadržava svoju izvornu
ušnu markicu.
(5) Posjednik je dužan Putni list uvezenog goveda dostaviti ovlaštenoj
veterinarskoj organizaciji najkasnije u roku od 4 dana od dana dolaska uvezene
životinje na gospodarstvo.
(6) Ovlaštena veterinarska organizacija je dužna navedene podatke upisati u JRG
najkasnije u roku od 3 dana od primitka propisanih obrazaca.

*Gubitak ušne markice*
Članak 10.

(1) Ako se ušna markica izgubi, teže ošteti ili postane nečitljiva mora se
zamijeniti zamjenskom ušnom markicom u roku od 28 dana od nastalog događaja.
(2) Posjednik odnosno označavatelj u skladu s člankom 5. ovoga Pravilnika, koji
je označio govedo, mora najkasnije u roku od 4 dana od saznanja za gubitak ušne
markice naručiti zamjensku ušnu markicu, na obrascu »Narudžba izgubljenih ušnih
markica« iz Priloga IV. ovoga Pravilnika, koji se ispunjava u tri primjerka.
Jedan primjerak obrasca ostaje posjedniku, kao dokaz o narudžbi zamjenske ušne
markice. Obrazac se dostavlja HSC-u poštom ili elektronskim putem ili preko
ovlaštene veterinarske organizacije najkasnije u roku od 3 dana od dana
narudžbe, a HSC narudžbu dostavlja dobavljaču.
(3) Dobavljač ušnih markica mora zamjensku ušnu markicu dostaviti HSC-u koji je
dostavlja označavatelju, koji je naručio ušnu markicu, najkasnije u roku od 14
dana od narudžbe.
(4) Zamjenskom ušnom markicom označavatelj je dužan označiti govedo najkasnije u
roku od 7 dana od primitka zamjenske ušne markice, od HSC-a.
(5) Zamjenske ušne markice moraju biti izrađene u skladu s odredbama ovoga
Pravilnika, a JŽB na njima mora biti nepromijenjen, te moraju na vrhu imati
oznaku rimskog broja, koji pokazuje koliko je puta zamjenska ušna markica
izdana.
(6) Zamjenska ušna markica za govedo rođeno u državi članici Europske unije nosi
isti identifikacijski broj države članice, a umjesto skraćenog naziva nadležnog
tijela države članice nalazi se skraćeni naziv nadležnog tijela Republike
Hrvatske.

Članak 11.

(1) Ukoliko govedo, koje mora biti označeno u skladu s odred­bama ovoga
Pravilnika, na putu do klaonice izgubi ušnu markicu, službeni veterinar u
klaonici neće dopustiti njegovo klanje dok posjednik ne dokaže identitet
životinje, najkasnije u roku od dva dana.
(2) Ako posjednik u roku iz stavka 1. ovoga članka ne dokaže identitet goveda,
službeni veterinar određuje usmrćivanje i neškodljivo uklanjanje navedene
životinje.
(3) Ukoliko govedo, koje mora biti označeno u skladu s odred­bama ovoga
Pravilnika, na izložbi ili sabirnom centru/sajmu ili na putu do navedenih mjesta
izgubi ušnu markicu mora se vratiti na gospodarstvo s kojeg je otpremljeno s
Putnim listom odnosno Privremenim putnim listom, ako je tele mlađe od 28 dana.

*Jedinstveni registar goveda (JRG)*
Članak 12.

(1) JRG je ažurno, računalno vođena evidencija goveda iz koje su vidljivi
sljedeći podaci o:
a) rođenju, provedenom označavanju, uvozu, premještanju, uginuću i izvozu
goveda;
b) izdanim ušnim markicama, putnim listovima, zamjenskim ušnim markicama i
zamjenskim putnim listovima;
c) posjednicima goveda, gospodarstvima i lokacijama na kojima se goveda nalaze;
d) traženim novčanim poticajima za pojedino govedo;
e) zabrani prometa goveda na gospodarstvu;
f) provedenom inspekcijskom nadzoru;
g) subjektima uključenim u sustav označavanja i registracije goveda i to:
– ovlaštenim označavateljima,
– dobavljačima ušnih markica;
h) osobama koje imaju pristup podacima iz JRG.
(2) Obavljanje poslova vođenja JRG povjerava se HSC-u u skladu s odredbom Zakona
o veterinarstvu.
(3) Podatke u JRG upisuju:
– ovlaštene veterinarske organizacije;
– HSC;
– službeni veterinar u klaonici odnosno osoba pod njegovim nadzorom;
– posjednici koji sami označavaju goveda na vlastitom gospodarstvu.
(4) Pristup JRG radi pregleda podataka imaju:
– Ministarstvo;
– Ovlaštene veterinarske organizacije;
– Veterinarske službe;
– HSC;
– posjednici koji sami označavaju goveda na vlastitom gospodar­stvu i to radi
pregleda podataka o vlastitim govedima i gospodarstvu;
– druge osobe kojima na temelju podnesenog zahtjeva Uprava može odobriti pristup
podacima, uz uvjet da su tajnost i zaštita osob­nih podataka osigurani u skladu
sa posebnim propisima.
(5) Svi podaci evidentirani u JRG trajno su dostupni.
(6) JRG vodi i za upravljanje njime odgovorna je Uprava.
(7) JRG sadrži sljedeće podatke:
1. Za svaku životinju:
a) JŽB;
b) datum rođenja;
c) spol;
d) pasminu;
e) JŽB majke, a u slučaju embrio transfera JŽB biološke majke i JŽB nositeljice
embrija;
f) u slučaju uvoza goveda iz države koja nije članica Europske unije, JŽB koji
je životinji dodijeljen nakon provedenih karantenskih mjera u karanteni i
izvorni identifikacijski broj iz države podrijetla;
g) JIBG na kojem je životinja rođena;
h) JIBG na kojima je životinja boravila i datum svakog premještanja;
i) datum uginuća ili klanja.
2. Za svako gospodarstvo:
– JIBG (bez šifre države),
– ime/naziv i adresa posjednika.
(8) Iz JRG moraju u svako doba biti vidljivi sljedeći podaci:
– JŽB svakoga pojedinog goveda na gospodarstvu,
– sva gospodarstava na kojima je pojedina životinja boravila, gospodarstvo
rođenja, ili gospodarstvo uvoza u slučaju uvoza iz država koje nisu članice
Europske unije.

*Potvrda o označavanju, Privremeni putni list, registracija goveda*
Članak 13.

(1) Prilikom označavanja goveda rođenih u Republici Hrvatskoj označavatelj iz
članka 5. ovoga Pravilnika dužan je obaviti njihovu registraciju. U tu svrhu
mora ispuniti Potvrdu o označavanju propisanu člankom 7. stavkom 5. ovoga
Pravilnika i na temelju ispunjene Potvrde o označavanju dostaviti podatke o
provedenom označavanju goveda u JRG u skladu s člankom 14. ovoga Pravilnika.
(2) Potvrda iz stavka 1. ovoga članka sadrži sljedeće podatke:
– serijski broj,
– JŽB,
– spol goveda,
– pasminu goveda,
– datum rođenja goveda,
– JŽB majke, a u slučaju embrio transfera JŽB biološke majke i nositeljice
embrija,
– identifikacijski broj oca, ako je poznat,
– JIBG, ime/naziv i adresu posjednika,
– šifru označavatelja,
– potpis označavatelja,
– datum označavanja,
– potpis posjednika goveda.
(3) Potvrda o označavanju ispunjava se u tri primjerka od kojih prvi primjerak
ostaje označavatelju te se koristi za prijavu podataka u JRG, drugi se primjerak
šalje HSC-u, a treći primjerak ostaje posjedniku i služi kao Privremeni putni
list.
(4) Označavatelji su dužni podatke o obavljenom označavanju u skladu s Potvrdom
o označavanju prijaviti u JRG u skladu s rokom iz članka 15. stavka 2. ovoga
Pravilnika.
(5) Govedo je registrirano kada su podaci iz stavka 2. ovoga članka upisani u
JRG.
(6) Uvjet za registraciju i premještanje goveda je upis u JRDŽ, koji je propisan
u skladu s odredbama posebnih provedbenih propisa.

*Načini dostave podataka u JRG*
Članak 14.

(1) Posjednik goveda može u JRG neposredno dostaviti podatke, propisane
odredbama ovoga Pravilnika, elektronskim putem, uz uvjet da je ovlašten za
označavanje goveda na vlastitom gospodarstvu.
(2) Odobrenje iz stavka 1. ovoga članka posjedniku goveda dodjeljuje se na
temelju zahtjeva uz koji se mora priložiti dokaz o osposobljenosti za
označavanje u skladu s programom iz članka 5. stavka 4. ovoga Pravilnika te
zapisnika državnog veterinarskog inspektora/službenog veterinara o provedenom
nadzoru na gospodarstvu radi utvrđivanja postupanja u skladu s odredbama ovoga
Pravilnika.
(3) Zahtjev za odobrenjem posjedniku će biti odbijen ako nisu ispunjeni uvjeti
iz stavka 2. ovoga članka.
(4) Nakon dodjele odobrenja, HSC posjednika upisuje u poseb­nu evidenciju, koja
se vodi u elektronskom obliku, te je posjednik ovlašten za upis vlastitih
podataka u JRG, elektronskim putem.
(5) Ukoliko posjednik, koji sam označava goveda na vlastitom gospodarstvu,
podatke o označenim govedima ne upisuje osobno u JRG, upis za njega može obaviti
ovlaštena veterinarska organizacija ili HSC.
(6) Ovlaštena veterinarska organizacija otisnutim imenom i prezimenom te
potpisom ovlaštenog veterinara, a HSC potpisom i pečatom ovlaštene osobe, moraju
u nazočnosti posjednika ovjeriti datum primitka Potvrde o označavanju na
poleđini primjerka Potvrde o označavanju koji zadržava posjednik.
(7) Ako goveda označavaju ovlaštene veterinarske organizacije, veterinarske
službe ili HSC, dužne su upisati podatke o označenim govedima u JRG u skladu s
rokovima iz članka 15. ovoga Pravilnika.
(8) Podatke o premještanjima goveda iz članka 20. do 27. ovoga Pravilnika kao i
podatke o zaklanim govedima upisuju jedino ovlaštene veterinarske organizacije.
(9) Podatke o uvozu i izvozu goveda u JRG upisuje ovlaštena veterinarska
organizacija na mjestu otpreme odnosno odredišta.
(10) Podatke o uginulim govedima u JRG upisuje ovlaštena veterinarska
organizacija mjesta na kojem je utvrđeno uginuće životinje.

*Rokovi za dostavu podataka*
Članak 15.

(1) Rok za dostavu i upis podataka u JRG je 7 dana od dana nastale promjene.
(2) Posjednik je dužan u roku od 4 dana od dana nastale promjene podatke
dostaviti ovlaštenoj veterinarskoj organizaciji. Ovlaštena veterinarska
organizacija je dužna podatke upisati u JRG najkasnije u roku od sljedeća 3
dana.
(3) HSC je dužan podatke o označavanju goveda upisati u JRG u roku od 3 dana po
primitku Potvrde o označavanju te obaviti ovjeru u skladu s člankom 14. stavkom
6. ovoga Pravilnika.

*Putni list*
Članak 16.

(1) Na temelju registracije goveda u JRG, HSC izdaje Putni list, koji sadrži po
jedan primjerak obrazaca »Odlazak« i »Dolazak«, iz priloga V. ovoga Pravilnika.
(2) HSC izdaje Putni list u roku od 14 dana od dana registracije teleta.
(3) U slučaju goveda uvezenih iz država koje nisu članice Europske unije Putni
list se izdaje u roku od 14 dana od dana registracije goveda od strane ovlaštene
veterinarske organizacije u JRG, po njihovom ponovnom označavanju te provedenim
karantenskim mjerama, a prije raspuštanja karantene.
(4) Za goveda uvezena iz država članica Europske unije, HSC izdaje Putni list u
roku od 14 dana od dana registracije.
(5) U slučaju goveda uvezenih iz Europske unije, Putni list, koji prati
životinju po njenom dolasku, posjednik u roku od 4 dana od dana uvoza predaje
ovlaštenoj veterinarskoj organizaciji, koja podatke iz Putnog lista upisuje u
JRG u skladu s člankom 15. stavkom 2. ovoga Pravilnika, te u roku od 7 dana
Putni list mora dostaviti HSC-u. HSC, odmah po primitku, Putni list vraća državi
koja je Putni list izdala.
(6) Putni list, kao i pripadajuće obrasce »Odlazak« i »Dolazak« iz stavka 1.
ovoga članka posjednik mora čuvati na gospodarstvu na kojem se govedo nalazi.

(7) Putni list mora pratiti govedo pri svakom premještanju.
(8) Posjednik koji premješta tele mlađe od 28 dana s gospodarstva dužan je
registrirati tele te nabaviti Putni list koji će pratiti životinju tijekom
premještanja.
(9) Putni list mora sadržavati sljedeće podatke:
1. o životinji: JŽB, datum rođenja, spol, pasminu i JŽB majke (u slučaju embrio
transfera upisuje se JŽB biološke majke i nositeljice embrija), identifikacijski
broj majke u slučaju uvoza te oca, ako je poznat;
2. o gospodarstvu: JIBG, ime/naziv i adresu posjednika, te ime/naziv, adresu,
JIBG i potpis svih posjednika te datum premještanja;
3. JIBG na kojem je govedo rođeno, a u slučaju uvoza u državu uvoza;
4. datum izdavanja Putnog lista;
5. serijski broj Putnog lista;
6. premijski status za muško govedo (prva i druga dobna kategorija);
7. u rubriku »Privremeni promet« posjednik upisuje i premještanja na sajam ili
sezonski/zajednički pašnjak (datum odlaska na mjesto odlaska/JIBG, otisnuto ime
i prezime te potpis ovlaštenog veterinara, datum dolaska, mjesto dolaska/JIBG,
naziv mjesta privremenog prometa, otisnuto ime i prezime te potpis ovlaštenog
veterinara, datum odlaska s, mjesto povratka/JIBG, datum povratka, otisnuto ime
i prezime te potpis ovlaštenog veterinara).
(10) Svaki posjednik svojim potpisom potvrđuje točnost podataka na Putnom listu.

*Privremeni putni list*
Članak 17.

(1) U posebnim slučajevima kada posjednik premješta tele prije nego što je
dobilo Putni list može se premjestiti ako ga prati Privremeni putni list.
(2) Prije premještanja tele mora biti označeno te registrirano u skladu s
člankom 7. i 13. ovoga Pravilnika.
(3) Podaci o svim premještanjima teleta moraju se prijaviti u JRG preko
ovlaštene veterinarske organizacije putem obrazaca Odlazak i Dolazak iz Priloga
III. ovoga Pravilnika, koji se izdaju pri premještanju teleta do 28-og dana
starosti, a koji prate Privremeni putni list pri premještanju. Navedene podatke
o premještanjima upisuje u JRG ovlašteni veterinar, a upis istovremeno
predstavlja zahtjev HSC-u za izdavanjem Putnog lista na kojem moraju biti podaci
o prethodnim gospodarstvima odnosno posjednicima.
(4) Obrasci iz stavka 3. ovoga članka moraju biti označeni istim serijskim
brojem kao i Privremeni putni list.
(5) Tele se s Privremenim putnim listom može premjestiti do 28-og dana starosti
i najviše dva puta, a u slučaju premještanja teleta ovlaštena veterinarska
organizacija ovjerava otisnutim imenom i prezimenom te potpisom ovlaštenog
veterinara datum primitka obrazaca Odlazak i Dolazak iz Priloga III. ovoga
Pravilnika, na njihovoj poleđini u nazočnosti posjednika.
(6) Privremeni putni list mora sadržavati podatke iz članka 13. stavka 2. ovoga
Pravilnika.

*Gubitak Putnog lista*
Članak 18.

(1) Ako posjednik izgubi Putni list mora, najkasnije u roku od 7 dana nakon što
je saznao za gubitak, zatražiti zamjenski Putni list.
(2) Ako je govedo registrirano u JRG, a Putni list za to govedo je već bio
izdan, HSC će izdati zamjenski Putni list.
(3) Nakon izdavanja zamjenskog, izvorni Putni list više nije valjan.
(4) Na zamjenskom Putnom listu mora se naznačiti da se radi o zamjenskom te mora
sadržavati jednake podatke kao izvornik, osim potpisa prethodnih posjednika.
(5) Zamjenski Putni list postaje valjan od trenutka kada ga posjednik potpiše.
(6) Ukoliko posjednik, kojem je izdan zamjenski Putni list, pronađe izvorni
Putni list mora ga odmah dostaviti HSC-u.

*Arhiviranje Putnog lista*
Članak 19.

(1) Putni list, za goveda koja su izvezena, zaklana, prisilno za­klana, uginula,
ukradena ili izgubljena čuva ovlaštena veterinarska organizacija, koja je
podatke o navedenim govedima upisala u JRG.
(2) U slučaju krađe ili gubitka goveda, posjednik u roku od 7 dana od dana
saznanja za krađu ili gubitak mora obavijestiti ovlaštenu veterinarsku
organizaciju s naznakom da se radi o krađi odnosno gubitku, koja o navedenom
obavještava službenog veterinara ili državnoga veterinarskog inspektora.
(3) Ovlaštena veterinarska organizacija Putne listove mora čuvati najmanje 3
godine.

*Premještanje goveda*
Članak 20.

(1) Premještanje goveda dopušteno je jedino ako je govedo označeno i
registrirano u skladu s odredbama članka 7., 8., 9. i 13. ovoga Pravilnika te
ima Putni list u skladu s člankom 16. ovoga Pravilnika.
(2) Svaki put kada se životinja premješta mora je pratiti Putni list ili
Privremeni putni list.

*Premještanje goveda – odlazak*
Članak 21.

(1) Posjednik goveda, osim prijevoznika, dužan je podatke o odlasku goveda s
gospodarstva dostaviti u JRG u skladu s odredbama članka 14. i 15. ovoga
Pravilnika.
(2) Posjednik mora dostaviti sljedeće podatke:
1. JŽB;
2. JIBG;
3. datum odlaska goveda s gospodarstva;
4. razlog odlaska;
5. JIBG, na koje se govedo otprema.
(3) Posjednik podatke iz stavka 2. ovoga članka dostavlja ovlaštenoj
veterinarskoj organizaciji na obrascu »Odlazak« i potpisom potvrđuje točnost
upisanih podataka, a kod premještanja na njegovoj poleđini ovlaštena
veterinarska organizacija otisnutim imenom i prezimenom te potpisom ovlaštenog
veterinara ovjerava datum primitka u nazočnosti posjednika.
(4) Ovlaštena veterinarska organizacija upisuje podatke s obrasca »Odlazak« u
JRG, a obrazac čuva najmanje 3 godine.
(5) Posjednik, koji preuzima govedo, preuzima i Putni list zajedno s ispunjenim
obrascem »Dolazak«.

*Premještanje goveda – dolazak*
Članak 22.

(1) Posjednik goveda može na gospodarstvo primiti samo označeno govedo koje
prati valjani Putni list ili Privremeni putni list.
(2) Posjednik goveda, osim prijevoznika, dužan je po dolasku goveda na
gospodarstvo dostaviti podatke u JRG u skladu s odred­bama članka 14. i 15.
ovoga Pravilnika.
(3) Novi posjednik dužan je dostaviti sljedeće podatke:
1. JŽB;
2. JIBG;
3. datum dolaska goveda na gospodarstvo;
4. JIBG s kojeg je govedo otpremljeno.
(4) Posjednik podatke iz stavka 3. ovoga članka dostavlja ovlaštenoj
veterinarskoj organizaciji na obrascu »Dolazak« i potpisom potvrđuje točnost
upisanih podataka, a kod premještanja na njegovoj poleđini ovlaštena
veterinarska organizacija otisnutim imenom i prezimenom te potpisom ovlaštenog
veterinara ovjerava datum primitka u nazočnosti posjednika.
(5) Ovlaštena veterinarska organizacija podatke s obrasca »Dolazak« upisuje u
JRG, a navedeni obrazac istovremeno predstavlja zahtjev HSC-u za dostavom novih
obrazaca »Odlazak« i »Dolazak«, koji su povezani s JŽB životinje te novim
posjednikom. Obrazac ovlaštena veterinarska organizacija mora čuvati najmanje 3
godine.

*Izvoz goveda*
Članak 23.

Izvoz goveda obavlja se na sljedeći način:
1. Izvoz neposredno od posjednika:
a) Posjednik prilikom izvoza predaje cjeloviti Putni list s ispunjenim obrascem
»Odlazak« službenom veterinaru, a u područjima gdje službeni veterinar nije
imenovan ovlaštenoj veterinarskoj organizaciji. Na navedenom obrascu posjednik
potvrđuje izvoz i upisuje naziv zemlje uvoznice;
b) Službeni veterinar na mjestu otpreme odnosno osoba pod njegovim nadzorom
provjerava sukladnost ušnih markica i putnih listova, a podatke s obrasca
»Odlazak« upisuje u JRG najkasnije u roku od 7 dana od dana izvoza pri čemu kao
razlog odlaska navodi izvoz, a Putni list zajedno s obrascima »Odlazak« i
»Dolazak« čuva najmanje 3 godine od ostvarenog izvoza;
c) U JRG službeni veterinar odnosno osoba pod njegovim nadzorom upisuje sljedeće
podatke:
– JŽB;
– JIBG s kojeg govedo odlazi;
– datum odlaska s gospodarstva;
– državu u koju se životinja otprema;
– podatke o odredišnom gospodarstvu, ako su poznati.
2. Izvoz preko sabirnog centra:
a) Premještanje goveda s gospodarstva do sabirnog centra provodi se u skladu s
odredbama članka 21. i 22. ovoga Pravilnika.
b) Navedeni izvoz može se poduzeti tek kada odgovornoj osobi u sabirnom centru
budu dostavljeni obrasci »Odlazak« i »Dolazak«, koji glase na sabirni centar.
HSC obrasce »Odlazak« i »Dolazak« dostavlja sabirnom centru u roku od 3 dana od
dana upisa podataka o premještanju goveda u JRG od strane ovlaštenih
veterinarskih organizacija na mjestu odlaska s gospodarstva odnosno dolaska u
sabirni centar. Ovlaštene veterinarske organizacije, kod premještanja goveda,
otisnutim imenom i prezimenom te potpisom ovlaštenih veterinara ovjeravaju
datume primitka na poleđini navedenih obrazaca u nazočnosti posjednika.
c) Navedeni izvoz obavlja se u skladu s odredbama točke 1. ovoga članka.

*Premještanje goveda iz Republike Hrvatske u državu članicu Europske unije*
Članak 24.

(1) U slučaju premještanja goveda iz Republike Hrvatske u državu članicu
Europske unije posjednik pri izvozu predaje cjeloviti Putni list s ispunjenim
obrascem »Odlazak« službenom veterinaru, a u područjima gdje službeni veterinar
nije imenovan ovlaštenoj veterinarskoj organizaciji, koja podatke s obrasca
upisuje u JRG u skladu s člankom 23. točkom 1. podtočkom b) i c) ovoga
Pravilnika, te se kao razlog odlaska navodi izvoz. Ispunjeni obrazac »Odlazak«,
kao i neispunjen obrazac »Dolazak« zajedno s vraćenim Putnim listom moraju se
čuvati u skladu sa stavkom 3. ovoga članka.
(2) Putni list prati govedo do odredišnog gospodarstva države uvoznice.
(3) Nadležno tijelo države uvoznice nakon dolaska goveda vraća Putni list
službenom veterinaru na mjestu otpreme koji Putni list mora čuvati najmanje tri
godine od dana izvoza.

*Privremeno premještanje goveda*
Članak 25.

(1) Privremeno premještanje goveda je:
– odlazak na sajam;
– odlazak na izložbe i javne smotre;
– odlazak na sezonski/zajednički pašnjak.
(2) Ukoliko se govedo privremeno premješta posjednik je dužan na poleđini Putnog
lista upisati podatke o datumu odlaska i mjestu otpreme te JIBG, datum dolaska,
mjesto dolaska te JIBG/naziv privremenog prometa na odredištu, a točnost
navedenih podataka imenom i prezimenom te potpisom ovjeravaju ovlašteni
veterinar mjesta otpreme i mjesta odredišta.
(3) Posjednik je podatak o privremenom premještanju dužan odmah upisati u RGG.
(4) Ovlašteni veterinar potpisuje i ovjerava podatke o dolasku na mjesto
privremenog premještanja na Putnom listu, te ih upisuje u JRG.
(5) Ukoliko je govedo na sajmu prodano, postupa se u skladu s odredbama članka
21. i 22. ovoga Pravilnika.
(6) Ukoliko govedo na sajmu nije prodano, posjednik je dužan na poleđini Putnog
lista upisati podatke o privremenom premještanju goveda sa sajma natrag na
vlastito gospodarstvo te ovjeriti ponovni dolazak na gospodarstvo na Putnom
listu najkasnije u roku od 4 dana u ovlaštenoj veterinarskoj organizaciji.
(7) Ovlaštena veterinarska organizacija, mjesta povratka goveda na gospodarstvo,
najkasnije u roku od 7 dana upisuje podatke o privremenom premještanju u JRG.

*Evidencija zaklanih goveda*
Članak 26.

(1) Klaonica može na klanje primiti samo označeno govedo koje prati Putni list s
ispunjenim obrascem »Dolazak«, bez obrasca »Odlazak«, koji je predan ovlaštenoj
veterinarskoj organizaciji na mjestu otpreme, ili Privremeni putni list za tele
do 28-og dana starosti s ispunjenim obrascem Dolazak iz Priloga III. ovoga
Pravilnika.
(2) Službeni veterinar uspoređuje podatke na ušnim markicama goveda, koje je
dopremljeno na klaonicu, s podacima iz Putnog lista odnosno Privremenog putnog
lista te uspoređuje sukladnost JŽB-a te ostalih podataka na ispunjenom obrascu
»Dolazak« odnosno Dolazak iz Priloga III. ovoga Pravilnika, koji prati govedo.
Ako su navedeni podaci usklađeni, govedo se može zaklati.
(3) Ako je nakon pregleda goveda te podataka s ušne markice, Putnog lista, JŽB-a
i drugih podataka na ispunjenom obrascu »Dolazak« utvrđena nesukladnost,
službeni veterinar poziva posjednika goveda da dokaže identitet goveda
dopremljenog na klanje.
(4) Ukoliko posjednik životinje iz stavka 3 ovoga članka ne može u roku od dva
radna dana dokazati identitet i podrijetlo životinje, ona se neškodljivo
uništava, bez odgode, pod nadzorom držav­noga veterinarskog inspektora i bez
prava na naknadu, u skladu s odredbom članka 31. stavka 2. Pravilnika o obveznom
označavanju i registraciji goveda.
(5) Za sva goveda dopremljena na klanje službeni veterinar odnosno osoba pod
njegovim nadzorom podatke s obrasca »Dolazak« upisuje u JRG u roku od 7 dana od
dana klanja odnosno prije nego je meso stavljeno u promet.
(6) Putni list s obrascem »Dolazak« po dopremi goveda u klaonicu potpisuje
ovlaštena osoba klaonice, a nakon upisa podataka u JRG, Putni list se u klaonici
mora čuvati najmanje tri godine.
(7) Ušne markice se skidaju prilikom klanja te se nakon upisa podataka o klanju
u JRG zajedno s obrascem »Evidencija zaklanih i uginulih goveda« iz Priloga VI.
ovoga Pravilnika dostavljaju u skladište HSC-a. Ušne markice zaklanih goveda
moraju se grupirati i pakirati po partijama klanja.
(8) Službeni veterinar odnosno osoba pod njegovim nadzorom mora upisati u JRG
podatke o govedu koje je zaklano iz nužde izvan klaonice, ako je trup otpremljen
u klaonicu.
(9) U JRG se upisuju sljedeći podaci o klanju:
– registracijski broj klaonice;
– datum klanja;
– JŽB zaklanog goveda;
– JIBG gospodarstva s kojeg govedo dolazi.
(10) U slučaju klanja goveda koje je uvezeno 20 dana prije klanja ili dolazi
neposredno iz države članice Europske unije, a nije registrirano u JRG, službeni
veterinar u klaonici odnosno osoba pod njegovim nadzorom mora u JRG upisati
sljedeće podatke:
– identifikacijski broj životinje,
– datum rođenja goveda,
– državu uvoza,
– identifikacijsku oznaku gospodarstva odnosno naziv gospodarstva s kojeg govedo
dolazi,
– spol goveda,
– pasminu goveda, ako je poznata,
– identifikacijski broj majke, ako je poznat,
– registarski broj klaonice,
– datum dopreme u klaonicu,
– datum klanja.

*Uginuće goveda*

Članak 27.

(1) U slučaju uginuća životinje, posjednik je dužan obavijestiti ovlaštenog
veterinara o uginuću životinje. Po dolasku ovlaštenog veterinara posjednik
ispunjava obrazac »Odlazak« te ga zajedno s Putnim listom, obrascem »Dolazak«
istog JŽB-a i ušnim markicama uginule životinje predaje ovlaštenom veterinaru.

(2) Ovlašteni veterinar posjedniku ovjerava otisnutim imenom i prezimenom te
potpisom datum primitka Putnog lista na njegovoj poleđini u nazočnosti
posjednika.
(3) Ovlašteni veterinar podatke o uginuću s obrasca »Odlazak« upisuje u JRG u
roku od 7 dana od dana uginuća. Putni list zajedno s obrascima »Odlazak« i
»Dolazak« mora čuvati najmanje 3 godine, a ušne markice i obrazac »Evidencija
zaklanih i uginulih goveda« šalje unutar 7 dana u skladište HSC-a.
(4) S trupom uginule životinje postupa se u skladu s Pravilnikom o načinu
postupanja s nusproizvodima životinjskog podrijetla koji nisu za prehranu ljudi
(»Narodne novine«, broj 56/06), a prema uputi ovlaštenog veterinara.
(5) U slučaju uginuća neoznačenog teleta potrebno je teletu dodijeliti JŽB te ga
registrirati. Daljnje postupanje s uginulim teletom provodi se u skladu s
točkama 1. do 4. ovoga članka.

*Točnost podataka*
Članak 28.

Ako posjednik goveda sazna da podaci o govedima na njegovom gospodarstvu upisani
u JRG nisu točni, može zahtijevati njihov ispravak preko veterinarskog ureda.
Ako državni veterinarski inspektor utvrdi da navedeni podaci doista nisu točni,
o tome obavještava HSC radi daljnjeg postupanja.

*Registar goveda na gospodarstvu*
Članak 29.

(1) Svi posjednici goveda, osim prijevoznika, na gospodarstvu moraju voditi
ažuran RGG u pisanom ili elektronskom obliku, koji se nabavlja od ovlaštene
veterinarske organizacije odnosno HSC-a, putem zahtjeva.
(2) Ako posjednici goveda vode RGG u elektronskom obliku, podaci iz RGG-a moraju
jedanput mjesečno ispisati te uvezati.
(3) RGG mora biti odobren od Ministarstva.
(4) Sve promjene o govedu moraju se ažurno odnosno najkasnije 3 dana od nastale
promjene upisati u RGG.
(5) RGG, ako se vodi u pisanom obliku, izdaje HSC.
(6) RGG sadrži sljedeće podatke:
1. o gospodarstvu:
a) JIBG;
b) ime i prezime odnosno naziv posjednika;
c) adresu posjednika;
2. o svakom govedu na gospodarstvu:
a) JŽB, datum rođenja, pasminu i spol;
b) JŽB majke (u slučaju embrio transfera, broj biološke majke i nositeljice
embrija);
c) JŽB oca, ako je poznat;
d) datum dolaska goveda na gospodarstvo;
e) JIBG gospodarstva s kojeg dolazi ili ime i prezime odnosno naziv i adresa
prethodnog posjednika;
f) datum odlaska goveda s gospodarstva te JIBG gospodarstva na koje odlazi ili
ime i prezime odnosno naziv i adresa novog posjednika ili registracijski broj
klaonice;
g) datum uginuća odnosno datum klanja iz nužde na gospodarstvu;
3. o inspekcijskom nadzoru:
– ime i potpis državnoga veterinarskog inspektora koji je obavio nadzor;
– datum nadzora;
4. evidenciju o liječenju i karenciji na gospodarstvu.
(7) RGG se mora čuvati na lokaciji na kojoj se nalaze životinje.
(8) Svi ispunjeni RGG se moraju čuvati najmanje 3 godine od dana kada je
posljednje govedo napustilo gospodarstvo.

III. OVLAŠTENE ORGANIZACIJE

*Ovlaštene veterinarske organizacije*
Članak 30.

Ovlaštene veterinarske organizacije imaju sljedeća prava i obveze:
– provoditi, organizirati i kontrolirati označavanje te registraciju životinja;
– precizno unositi sve propisane podatke u JRG;
– postupati u odnosu na izgubljene ušne markice i Putne listove te drugo u
skladu s odredbama ovoga Pravilnika;
– arhivirati dokumente u skladu s odredbama ovoga Pravilnika u razdoblju od
najmanje 3 godine;
– davati podatke iz JRG na zahtjev posjednika goveda;
– dostavljati propisane dokumente u HSC;
– postupati u skladu s odredbama propisa o zaštiti osobnih podataka;
– koristiti podatke kojima imaju pristup u skladu s odredbama ovoga Pravilnika
isključivo u svrhu provođenja ovoga Pravilnika;
– primjenjivati »Upute o označavanju i registraciji goveda« koje izdaje HSC po
odobrenju Uprave;
– upozoravati posjednike goveda na nepravilnosti i pružati pomoć pri njihovom
otklanjanju;
– voditi propisanu evidenciju u skladu s odredbama ovoga Pravilnika.

*Ovlaštena pravna osoba – HSC*
Članak 31.

HSC ima sljedeća prava i obveze:
– voditi ažurne evidencije označavatelja;
– pripremati, tiskati, izdavati i distribuirati dokumentaciju propisanu
odredbama ovoga Pravilnika;
– distribuirati ušne markice naručiteljima;
– brinuti o narudžbi ušnih markica za dobavljače ušnih markica;
– voditi evidenciju o izdanim, upotrebljenim, uništenim te izgubljenim ušnim
markicama i putnim listovima;
– na internetskim stranicama objavljivati »Upute o označavanju i registraciji
goveda«, u kojima su opisane pojedinosti radi provođenja odredbi ovoga
Pravilnika, uključujući način dostave podataka, uz prethodno odobrenje Uprave;
– pratiti evidenciju podataka te o svim uočenim nepravilnostima, obavljenim
pregledima i utvrđenim činjenicama izvještavati Upravu u skladu s ugovorenim
obvezama.

*Financiranje*
Članak 32.

Troškove, koji nastanu provođenjem označavanja i registracije goveda u skladu s
odredbama ovoga Pravilnika snose posjednici goveda, osim ako nije određeno da
navedene troškove podmiruje Ministarstvo.

IV. DOBAVLJANJE I NARUČIVANJE UŠNIH MARKICA

*Ušna markica za označavanje goveda*
Članak 33.

(1) Izgled i oblik ušne markice za označavanje goveda propisan je u Prilogu I.
ovoga Pravilnika.
(2) Ušna markica za označavanje goveda žute je boje, u donjem dijelu pravokutnog
oblika, s izduženim gornjim dijelom. Na vrhu (šiljku) ušne markice istaknuta je
oznaka Ministarstva (MPŠVG). U drugom retku vidljiva je oznaka Republike
Hrvatske (HR) i jedinstveni životni broj (JŽB) koji se sastoji od deset
znamenki. U donjem retku vidno su istaknute zadnje četiri znamenke JŽB-a. Na
licu a) ušne markice nalazi se bar kod veličine 8 – 10 mm, dok se na licu b) ne
nalazi se bar kod nego uvećane četiri znamenke JŽB-a, a na dnu ušne markice
nalazi se prazan prostor na kojem se može upisati ime goveda. Na oba naličja a)
i b) ušne markice nalazi se isti bar kod koji omogućuje elektronsko očitavanje
JŽB-a.
(3) Označavanje goveda u skladu s odredbama ovoga Pravilnika obavlja se
isključivo ušnom markicom na kojoj je otisnut prethodno odobren JŽB i sadržaj u
skladu s odredbama ovoga Dijela.
(4) Ušna markica mora ispunjavati sljedeće uvjete:
– biti plastična, bez oštrih rubova i grubih površina, koji mogu dovesti do
podražaja kože;
– biti izrađena od neškodljivog materijala, otpornog na starenje, vremenske i
farmske uvjete;
– biti postojane boje i čvrstog spoja koji mora biti trajan najmanje 8 godina
odnosno tijekom cijeloga životnog razdoblja životinje;
– biti metalnog vrha ili drugog materijala, koji je oštar i primjerene tvrdoće
(ako se radi o plastici, minimalna tvrdoća vrha mora iznositi 75 Shore D) tako
da lako probode uho, a vrh mora biti čvrsto usađen u muški dio markice;
– materijal vrha ne smije biti korozivan radi onemogućavanja upale na mjestu
uboda uha uz optimalne uvjete za zacjeljenje rane na uhu;
– spoj lica i naličja markice mora osigurati da se jednom stav­ljena markica ne
može više skinuti bez da se pokida spoj odnosno tako ošteti da je markicu
nemoguće ponovo upotrijebiti;
– tisak mora biti laserski odnosno takav da je čitljiv i postojan najmanje 8
godina odnosno tijekom cijeloga životnog razdoblja životinje, te ga nije moguće
odstraniti struganjem ili uporabom kemijskih sredstava (otapala);
– biti takva da je označavatelj može lako staviti u uho, a za spajanje lica i
naličja dovoljna je uobičajena sila koja osigurava da se dijelovi mogu spojiti.
Nakon aplikacije ušna markica se mora lako ispustiti iz kliješta.

*Upis u evidenciju dobavljača ušnih markica*
Članak 34.

(1) Pravna ili fizička osoba koja namjerava dobavljati ušne markice, po
objavljenom javnom pozivu za prikupljanje ponuda za upis u evidenciju dobavljača
ušnih markica, dostavlja Ministarstvu ponudu.
(2) Po dostavljenoj ponudi, s ponuditeljima koji dobavljaju ušne markice u
skladu s odredbama ovoga Pravilnika Uprava sklapa ugovor te ih upisuje u
Evidenciju dobavljača ušnih markica.

*Dobavljači ušnih markica*
Članak 35.

(1) Svi dobavljači ušnih markica moraju osigurati dobavljanje ušnih markica,
zamjenskih ušnih markica te kliješta i igala za stav­ljanje ušnih markica.
(2) Dobavljač ušnih markica mora se odazvati na svaku narudžbu neovisno o
količini i vrsti robe.
(3) Dobavljač mora voditi evidenciju o ušnim markicama koju je dužan čuvati
najmanje 3 godine te na zahtjev Uprave pre­do­čiti.
(4) Uprava kontrolira kvalitetu rada dobavljača ušnih markica.

*Brisanje iz Evidencije dobavljača ušnih markica*
Članak 36.

(1) Uprava može i prije isteka roka, na koji je sklopljen, otkazati ugovor, ako
utvrdi da dobavljač obavlja povjerene poslove protivno ugovornim odredbama.
(2) U slučaju iz stavka 1. ovoga članka dobavljač se briše iz Evidencije
dobavljača ušnih markica.

*Objava podataka o dobavljaču ušnih markica*
Članak 37.

HSC u glasilima i na internetskim stranicama objavljuje podatke o dobavljačima
ušnih markica. te osobito sljedeće podatke:
– ime/naziv i adresu dobavljača,
– o ušnoj markici,
– cijenu i rokove isporuke,
– o brisanju iz evidencije.

*Naručitelji ušnih markica*
Članak 38.

(1) Posjednik, koji sam označava životinje, na vlastitom gospodarstvu, mora
naručiti ušne markice putem obrasca »Narudžba ušnih markica za označavanje
goveda« iz priloga VII. ovoga Pravilnika, a koji se može nabaviti u HSC-u ili
ovlaštenoj veterinarskoj organizaciji. Ispunjeni obrazac posjednik osobno ili
putem ovlaštene veterinarske organizacije poštom ili faks-om ili u elektronskom
obliku mora dostaviti HSC-u, koji ga nakon provjere, dostavlja dobavljaču, kojeg
odabere posjednik.
(2) Označavatelji iz članka 5. stavka 1. točke 2. do 4. ovoga Pravilnika moraju
ušne markice naručiti putem obrasca iz stavka 1. ovoga članka poštom ili faks-om
ili u elektronskom obliku od HSC-a, uz naznaku odabranog dobavljača, koji nakon
provjere, naručuje ušne markice od navedenog dobavljača. Označavatelji iz ovoga
stavka uz navedeni obrazac moraju dostaviti narudžbenicu.
(3) Dobavljač mora naručene ušne markice iz stavka 1. i 2. ovoga članka
dostaviti HSC-u, koji ušne markice dostavlja označavateljima, koji su naručili
ušne markice.
(4) Naručitelj ušnih markica odgovoran je za pravilnu pohranu zaprimljenih ušnih
markica i evidentiranje njihove upotrebe, a zalihe neiskorištenih ušnih markica
dužan je vratiti HSC-u.

V. NADZOR I MJERE

*Obavljanje nadzora*
Članak 39.

(1) Nadzor nad provođenjem ovoga Pravilnika obavljaju veterinarska i stočarska
inspekcija, u skladu s ovlastima određenim Zakonom o veterinarstvu i Zakonom o
stočarstvu.
(2) Nadzor se obavlja na gospodarstvima koja drže goveda, kod posjednika goveda,
kod ovlaštenih veterinarskih organizacija, u HSC-u i kod dobavljača ušnih
markica, koji moraju nadležnom inspektoru omogućiti nesmetano obavljanje
nadzora.

*Izvješće o nadzoru*
Članak 40.

Uprava 31. kolovoza svake godine dostavlja Europskoj komisiji godišnje izvješće
o obavljenom nadzoru na gospodarstvima u odnosu na označavanje i registraciju
životinja na obrascu iz priloga VIII. ovoga Pravilnika.

*Mjere*
Članak 41.

Ukoliko državni veterinarski inspektor/službeni veterinar utvrdi da posjednik ne
postupa u skladu s odredbama ovoga Pravilnika, može:
– odrediti označavanje neoznačenih odnosno nečitko označenih goveda te
privremeno zabraniti promet govedima, po potrebi i drugim domaćim životinjama na
tome gospodarstvu, dok posjednik ne otkloni utvrđene nepravilnosti;
– ako posjednik ne dostavlja podatke o prometu goveda u JRG, privremeno, do
otklanjanja utvrđenih nepravilnosti, zabraniti promet svim životinjama;
– odrediti usmrćivanje i neškodljivo uništavanje životinje ako posjednik ne može
dokazati njeno podrijetlo u roku od 2 radna dana;
– odrediti vođenje obvezne evidencije u skladu s odredbama ovoga Pravilnika;
– odrediti rok za otklanjanje utvrđenih nepravilnosti u odnosu na provođenje
odredaba ovoga Pravilnika.

VI. PRIJELAZNE I ZAVRŠNE ODREDBE

Članak 42.

Prilozi I. do VIII. tiskani su kao dodatak ovoga Pravilnika i čine njegov
sastavni dio.

Članak 43.

Do imenovanja službenih veterinara u skladu s odredbama Zakona o veterinarstvu
poslove službenih veterinara iz ovoga Pravilnika obavljaju ovlašteni veterinari.

Članak 44.

(1) Svi subjekti uključeni u sustav označavanja i registracije goveda moraju
udovoljiti zahtjevima propisanim odredbama ovoga Pravilnika najkasnije do 31.
srpnja 2008. godine.
(2) Goveda označena ušnim markicama koje su izdane u skladu s propisom iz članka
45. ovoga Pravilnika ne moraju se ponovno označavati.

Članak 45.

Danom stupanja na snagu ovoga Pravilnika, prestaju važiti odredbe Pravilnika o
obveznom označavanju i upisu u jedinstveni registar domaćih životinja te vođenju
evidencija (»Narodne novine«, broj 110/04) u dijelu koji se odnosi na
označavanje i registraciju goveda.

Članak 46.

(1) Ovaj Pravilnik stupa na snagu osmoga dana od dana objave u »Narodnim
novinama«.
(2) Iznimno od stavka 1. ovoga članka odredbe članka 9. stavka 1. točke 1.
podtočke b) i točke 2. podtočke b), stavka 2. i stavka 5., članka 16. stavka 5.
i stavka 9. točke 6., članka 24., članka 40. i priloga VIII. ovoga Pravilnika
stupaju na snagu danom pristupanja Republike Hrvatske u članstvo Europske unije.

Klasa: 011-02/07-01/80
Urbroj: 525-1-07-1
Zagreb, 19. rujna 2007.

Ministar
**Petar Čobanković**, v. r.

PRILOG I.

UŠNA MARKICA ZA OZNAČAVANJE GOVEDA

![](dodatni/378445.gif)

PRILOG II.

POTVRDA O OZNAČAVANJU

*Prvi i drugi primjerak*

![](dodatni/378446.gif)

*Treći primjerak*
![](dodatni/378447.gif)

*Poleđina trećeg primjerka*
![](dodatni/378448.gif)

PRILOG III.

OBRASCI ODLAZAK I DOLAZAK ZA PRIJAVU PROMETA PUTEM PRIVREMENOGA PUTNOG LISTA
![](dodatni/378449.gif)

PRILOG IV.
![](dodatni/378450.gif)

PRILOG V.

PUTNI LIST
![](dodatni/378451.gif)

*Poleđina Putnog lista*
![](dodatni/378452.gif)

PRILOG VI.

EVIDENCIJA ZAKLANIH I UGINULIH GOVEDA
![](dodatni/378453.gif)

PRILOG VII.

![](dodatni/378454.gif)

PRILOG VIII.

IZVJEŠĆE O REZULTATIMA NADZORA PROVEDENIH U SKLADU S PROPISANIM ODREDBAMA O
OZNAČAVANJU I REGISTRACIJI GOVEDA

*I. Osnovni podaci o životinjama i nadzoru*

|  |  |
| --- | --- |
| Ukupan broj gospodarstava na području Republike Hrvatske registriranih na početku razdoblja izvještavanja/nadzora |  |
| Ukupan broj gospodarstava na kojima je proveden nadzor |  |
| Ukupan broj provedenih nadzora |  |
| Ukupan broj goveda koji je registriran na početku razdoblja izvještavanja/nadzora |  |
| Ukupan broj goveda na gospodarstvima na kojima je proveden nadzor |  |

*II. Utvrđeni prekršaji po kategorijama*

|  |  |  |
| --- | --- | --- |
|  | Broj životinja u prekršaju | Broj gospodarstava u prekršaju |
| 1. Utvrđene nepravilnosti u označavanju životinja |  |  |
| 2. Utvrđene nepravilnosti u Registru goveda na gospodarstvu |  |  |
| 3. Utvrđene nepravilnosti kod prijave rođenja, uginuća i premještanja |  |  |
| 4. Nepravilnosti u odnosu na Putni list |  |  |
| 5. Životinje/gospodarstva sa samo jednim prekršajem navedenim u podtočkama 1. do 4. ove točke |  |  |
| 6. Životinje/gospodarstva s više od jednog prekršaja navedenog u podtočkama 1. do 4. ove točke |  |  |
| 7. Ukupan broj prekršaja po životinji/gospodarstvu iz podtočki 5. i 6. ove točke |  |  |

*III. Mjere određene u dijelu V. ovoga Pravilnika*

|  |  |  |
| --- | --- | --- |
|  | Broj životinja u prekršaju | Broj gospodarstava u prekršaju |
| 1. Ograničenja kretanja pojedinačnih goveda |  |  |
| 2. Ograničenja kretanja svih goveda s gospodarstva |  |  |
| 3. Neškodljivo uništavanje životinja |  |  |
| Ukupno |  |  |

Pravilnik, NN 99/2007-2943
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)